Beje

Szlovák nyelven Behynce néven hivatkoznak Bőfalura is.

Beje (szlovákul Behynce) 1971 óta Tornalja településrésze, korábban önálló község Szlovákiában, a Besztercebányai kerület Nagyrőcei járásában.

Fekvése
Tornalja központjától 2 km-re nyugatra, a Túróc-patak (Turiec) bal partján. A falun keresztülhalad az 50-es főút Rimaszombat és Tornalja közötti szakasza. Beje egyike a Tornalja várost alkotó négy kataszteri területnek, területe 6,215 km² (a város területének 10,8 %-a).

Élővilága

A faluban egy gólyafészket tartanak nyilván, 2014-ben 3 fiókát számoltak össze.

Története 
A 18. század végén Vályi András így ír róla: „BEJE. Magyar falu Gömör Vármegyében, birtokosai külömbféle Urak, lakosai katolikusok, még többen reformátusok, fekszik Méhinek szomszédságában, mellynek filiája, Sajó vize táján, Turótz patakjához is közel, alkalmatos, és termékeny helyen; gyengék, és kedves ízűek borai, földgye mindenféle gabonát termékenyen hoz, piatzozása két, és négy mértföldnyire, legelője meglehetős, és elegendő, mind a’ kétféle fája gyümöltsös, és konyha kertyei jók, malma helyben, első Osztálybéli."

A 19. század közepén Fényes Elek eképpen írja le: „Beje, magyar falu, Gömör vármegyében, felülről Otrokocs, alulról Oldalfala helységekkel szomszédos, sikságon a Turócz vize mellett fekszik. A helységen keresztülmegy a Tornaljától Rimaszombat felé vivő országut; ékesiti ezen helységet Szentmiklósi Victor ur nagy kastélya, Csemniczki Pál, Dapsi Pál, Szathmári István és özv. Szathmári Józsefné uri lakhelyök. Van a reformatusoknak templomjuk. Számlál ezen helység 523 lelket. Van e helységben 11 urbéri telek, 20 4/8 majorsági, mindössze 167 hold erdő. Sok buzatermő szántófölddel, jó réttel s marhahizlaló legelővel áldotta meg a természet ezen helységet. – Jó fekvésű 104 kapás szőllőhegye meglehetős bort ád a tulajdonos asztalára. A helység mellett folyó Turócz vizén van egy malma, alsó végin a helységnek pedig egy korcsmája. Ut. p. Tornalja."

Borovszky monográfiasorozatának Gömör-Kishont vármegyét tárgyaló része szerint: „Beje, a Turócz vize mellett fekvő magyar kisközség, körjegyzőségi székhely, 92 házzal. Ev. ref. vallású lakosainak száma 508. 1427-ben Beye alakban említik az egykorú okiratok. 1435-ben a Bejey család bírja. A XVI. században földesurai közt a Posztós családdal találkozunk; majd később a Szentmiklóssy, Csemniczky, Dapsy és a Szathmáry családoknak van itt részbirtokuk. E két utóbbi család után három régi kúria maradt a községben, melyek közül az egyik most Botta Sámuelé, a másik Szent-Ivány Józsefé, a harmadik pedig Erdélyi Lászlóé. A mult században híres gyümölcstermelése volt. Református temploma 1442-ben épült. Az egyház 1635-ből, Posztós Judit adományából, ezüst kelyhet őriz. Ide tartozik Levárt puszta is. Posta, távíró és vasúti állomás Tornallya."

A trianoni diktátumig Gömör-Kishont vármegye Tornaljai járásához tartozott. 1938 és 1944 között – az I. bécsi döntés következtében – ismét magyar fennhatóság alá került.

1971-ben (Sajószárnyával együtt) Tornaljához csatolták.

Népessége
1880-ban 464 lakosából 439 magyar anyanyelvű volt.

1890-ben 534 lakosából 528 magyar és 4 szlovák anyanyelvű volt.

1900-ban 508 lakosából 507 magyar és 1 szlovák anyanyelvű volt.

1910-ben 539 lakosából 534 magyar és 4 szlovák anyanyelvű volt.

1921-ben 580 lakosából 553 magyar és 15 csehszlovák volt.

1930-ban 604 lakosából 504 magyar és 20 csehszlovák volt.

1941-ben 520 lakosából 475 magyar és 3 szlovák volt.

Látnivalók 
 Szent-Iványi-kúriája eklektikus stílusú. Az épület gyakran volt magyar irodalmárok találkozóinak színhelye.
 Petőfi Sándor és Tompa Mihály emléktábláját 1994-ben helyezték el a református templom falán.
 A második világháború áldozatainak emlékművét 2009. június 13-án avatták fel a temetőben.

Neves személyek 
 Itt volt református lelkész 1847 és 1849 között Tompa Mihály költő. Itt látogatta meg 1847-ben Petőfi Sándor, innen kirándultak együtt Murány várába.
 Itt született 1794-ben Bátka Károly tanító, pedagógiai szakíró, számos pedagógiai műve jelent meg.
 Itt született 1887-ben Palcsó Dezső festőművész, tanár, Ferenczy Károly tanítványa.
 Itt töltötte gyermekéveit Rudnay Gyula festőművész, apjának kocsmája volt a faluban.
 Itt élt a két világháború között Darvas János költő, műfordító. Számos szlovák költő művét fordította magyarra.
 Itt született 1925-ben Darvas Iván színművész, a nemzet színésze.
itt született 1909-ben Gérecz István,  a Közoktatás kíváló dolgozója, Kiváló tanár, és Földes Ferenc-díjas tanár, iskolaigazgató

Képtár

Kapcsolódó szócikkek 
Tornalja
Sajókirályi
Sajószárnya

Jegyzetek 
Pusko, G. 2003: Beje hagyományos gazdálkodása a 20. század első felében.
Gyöngyössy Márton 2010: A királyi Magyarország pénztörténete (1527-1608). Budapest.

Szlovákia megszűnt települései
Gömör és Kis-Hont vármegye települései